

**วันที่ 12 กรกฎาคม 2567**

**รมช.อรรถกร ชวนเที่ยวงานมหกรรม “สืบสานงานพ่อ พัฒนา ส่งต่ออาชีพที่ยั่งยืน Agri‘ Museum” เฉลิมพระเกียรติฯ**

 นายอรรถกร ศิริลัทธยากร รัฐมนตรีช่วยว่าการกระทรวงเกษตรและสหกรณ์ ได้รับมอบหมายจาก ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ เป็นประธานพิธีเปิดงานมหกรรม “สืบสานงานพ่อ พัฒนา ส่งต่ออาชีพที่ยั่งยืน Agri’Museum” เฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 จัดขึ้นระหว่างวันที่ 12 – 14 กรกฎาคม 2567 ณ สำนักงานพิพิธภัณฑ์เกษตรเฉลิมพระเกียรติพระบาทสมเด็จพระเจ้าอยู่หัว (องค์การมหาชน) อ.คลองหลวง จ.ปทุมธานี เพื่อเฉลิมพระเกียรติและสำนึกในพระมหากรุณาธิคุณของพระบาทสมเด็จพระเจ้าอยู่หัว ด้านการเกษตรและสนองพระราชปณิธานที่ทรงมุ่งมั่นในการสืบสาน รักษาและต่อยอด พระราชกรณียกิจ พระราชดำริ ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เพื่อส่งต่อให้ได้น้อมนำไปประยุกต์ใช้ในการสร้างสรรค์สังคมที่ดีงามต่อไป

 รมช.อรรถกร กล่าวว่า สำนักงานพิพิธภัณฑ์เกษตรเฉลิมพระเกียรติฯ เป็นหน่วยงานภายใต้สังกัดกระทรวงเกษตรและสหกรณ์ ที่ทำหน้าที่สำคัญในการขับเคลื่อนนโยบายพิทักษ์รักษาไว้ซึ่งสถาบันพระมหากษัตริย์ โดยมีภารกิจสำคัญในการเผยแพร่พระเกียรติคุณ และพระอัจฉริยภาพของพระมหากษัตริย์ไทย และพระบรมวงศานุวงศ์ ด้านการเกษตร ถือเป็นศูนย์กลางการขับเคลื่อนหลักการเรียนรู้หลักปรัชญาของเศรษฐกิจพอเพียง ที่ส่งต่อองค์ความรู้สู่ประชาชนและเกษตรกรที่สนใจ รวมทั้ง เกษตรกรรุ่นใหม่ หรือ Young Smart Farmer ที่เป็นหัวใจสำคัญของลูกหลานเกษตรกรไทย

 นายอรรถกร กล่าวต่อไปว่า สำหรับทิศทางการขับเคลื่อนในอนาคตของการขับเคลื่อนเพื่อสืบสานงานพ่อ ส่งต่อพระราชปณิธานนั้น จะต้องเพื่อขยายผล ต่อยอดองค์ความรู้ให้แก่ประชาชน เกษตรกร และชุมชนให้มากขึ้น ตลอดจนพัฒนาและปรับปรุงเนื้อหานิทรรศการอย่างต่อเนื่อง อาทิ พิพิธภัณฑ์กษัตริย์เกษตร พื้นที่แห่งการเรียนรู้ เรื่อง “กษัตริย์ เกษตร” สอดคล้องการดำเนินชีวิตของคนรุ่นใหม่ในรูปแบบที่หลากหลาย รวมถึงการขับเคลื่อนร่วมมือกับเครือข่ายพิพิธภัณฑ์ฯ และภาคีความร่วมมือ ในการเปิดศูนย์การเรียนรู้เครือข่ายพิพิธภัณฑ์เกษตรฯ โดยได้ตั้งเป้าหมายในการเปิดศูนย์เครือข่ายฯ ให้ครบ 77 จังหวัด ซึ่งปัจจุบันได้มีศูนย์เครือข่ายพิพิธภัณฑ์เกษตรฯ จำนวน 92 แห่ง และมีเครือข่ายพิพิธภัณฑ์เกษตรฯ จำนวน 72 จังหวัด

 พลอากาศเอก เสนาะ พรรณพิกุล ผู้อำนวยการสำนักงานพิพิธภัณฑ์เกษตรเฉลิมพระเกียรติฯ กล่าวถึงกิจกรรมภายในงานว่า ภายในงานมีนิทรรศการ “72 ผู้สืบสาน รักษา ต่อยอด ตามรอยพระราชา“ นิทรรศการพิเศษจากของจริงที่เกษตรกรเครือข่ายของพิพิธภัณฑ์เกษตร ฯ และนิทรรศการพิเศษจากหน่วยงาน ในสังกัดกระทรวงเกษตรและสหกรณ์ และหน่วยงานอื่น ๆ ภายใต้ชุดนิทรรศการ “สืบสานพระราชปณิธาน สู่งานเพื่อปวงชน” การอบรมให้ความรู้จากปราชญ์เกษตร วิทยากรมากประสบการณ์ และเกษตรกรที่มาถ่ายทอดองค์ความรู้ กว่า 12 หลักสูตร และหลักสูตร Workshop ตลอดทั้งวัน เปิดอบรมทั้ง Onsite และ Online โดยไม่เสียค่าใช้จ่าย และการจัดตลาดเศรษฐกิจพอเพียง จำหน่ายสินค้าท้องถิ่นของกินปลอดภัย จากร้านค้าเครือข่ายและภาคีความร่วมมือของพิพิธภัณฑ์เกษตรเฉลิมพระเกียรติฯ ทั่วทุกภูมิภาค กว่า 200 ร้านค้า และยังมีกิจกรรมต่าง ๆ อีกมากมาย

 นอกจากนี้ ยังมีกิจกรรมพิเศษที่น่าสนใจ อาทิ กิจกรรมขาดทุน คือกำไร กับสินค้าดีในราคาสบายกระเป๋า เริ่มต้นเพียง 10 บาท (มีจำนวนจำกัด) เปิดเข้าชมพิพิธภัณฑ์ในหลวงรักเรา พร้อมชมภาพยนตร์แอนิเมชัน 3 มิติ พิพิธภัณฑ์ดินดล และนิทรรศการขุมทรัพย์แห่งแผ่นดิน ภาพยนตร์ 7 มิติ สนุก ตื่นเต้น ทะลุจอ โดยไม่มีค่าใช่จ่าย ให้นักเรียน นักศึกษา และประชาชนได้เรียนรู้และให้ร่วมสนุกมากมายตลอดทั้ง 3 วัน ระหว่างวันที่ 12 – 14 กรกฎาคม 2567 ตั้งแต่เวลา 08.00 – 17.00 น. ณ พิพิธภัณฑ์การเกษตรเฉลิมพระเกียรติฯ จ.ปทุมธานี

 สอบถามรายละเอียด โทร. 02-529-2212-13 087-359-7171 ดูรายละเอียดได้ที่ www.wisdomking.or.th หรือ Facebook พิพิธภัณฑ์การเกษตรฯ